Meisie (14) beskerm ma teen inbrekers | Netwerk24
Deur Cara-Lee Dorfling 12 September 2018 12:36
'n Dapper tienermeisie van Port Elizabeth het vroeg Woensdagoggend haar man gestaan teen vyf inbrekers sodat sy haar ma kon beskerm.
Dié 14-jarige meisie het nie eens ingegee toe sy met 'n wapen gedreig is nie.
Volgens kapt. Johan Rheeder, polisiewoordvoerder, het sy omstreeks 03:00 van 'n geraas by haar kamervenster in Themba Dlamini-straat in die Walmer-township wakker geskrik.
Vyf mans, waarvan een 'n vuurwapen gehad het, het by haar kamervenster ingeklim. Met hul geraas het hulle haar broer se twee maande oue baba, wat saam met die tienermeisie in die kamer slaap, wakker gemaak.
Die meisie se ma het van die baba se gehuil wakker geword en haar dogter gevra om die baba na haar kamer te bring. Met die mans nog in haar kamer het sy haar ma geantwoord dat sy na die baba in haar eie kamer sal omsien.
Die mans het die meisie met die wapen gedreig en waardevolle items in die huis gebuit. Eers nadat hulle weg is, het die meisie haar ma van die voorval gaan vertel en hulle het die polisie gekontak.
Volgens die meisie het sy niks laat blyk aan haar ma terwyl die inbrekers in die huis was nie, omdat sy bang was dat hulle haar ma kon seermaak.
'n Mes wat vermoedelik aan een van die inbrekers behoort, is ná die voorval Woensdagoggend in die tiener se kamer gevind.